โกแบ๋นบางกร่างเป็นร้านก๋วยเตี๋ยวเรือขึ้นชื่อและถูกปากของคนย่านบางใหญ่ บางบัวทอง ประวัติคร่าวๆเท่าที่ผมเคยอ่านมา เค้าขายก๋วยเตี๋ยวเรือมากว่า 10 ปีแล้ว เริ่มแรกขายที่เส้นบางกรวย-ไทรน้อย แล้วย้ายหาทำเลอยู่หลายที่จนมาลงตัวที่ตรงปากซอยหมู่บ้านบัวทองนี้ครับ

ตอนนี้เค้ามีเปิดอีกสาขาในห้างเดอะสแควร์บางใหญ่ ริมถนนใหญ่ฝั่งตรงข้ามก่อนถึงรพ.เกษมราษฎร์ บางใหญ่ (ราคาสาขาขึ้นห้างจะสูงกว่าเล็กน้อย)

ที่ตั้ง:  ปากซอยหมู่บ้านบัวทอง เข้ามาจากถนนกาญจนาภิเษกประมาณ 100 เมตร อยู่ฝั่งซ้าย เลยปากซอย 3 มาเล็กน้อย เป็นเพิง ในร้านไม่ร้อนเท่าไหร่มีหลังคาครับ

เมนูอาหารก็เหมือนร้านก๋วยเตี๋ยวเรือทั่วไป น้ำตก ต้มยำ หมู/เนื้อ +แคปหมู

เหมือนเป็นสัญลักษณ์เด่นของก๋วยเตี๋ยวเรือคือ "ราคานิดได้ชามจิ๋ว" ที่นี่ก็เหมือนกันครับ ชามธรรมดา 15 บาท ชามพิเศษ 25 บาท เกาเหลา/ใส่ถุง 30 บาท

ตามความเห็นผม ผมได้กินทั้งน้ำตกกับต้มยำ รสชาติเข้มข้นดีครับ ใส่พริกป่นเพิ่มรสชาติหน่อยกินได้ ส่วนตัวผมว่าน้ำตกอร่อยกว่าต้มยำครับ ได้กลิ่นหอมของเลือดที่ใส่ ถ้าเป็นชามธรรมดาได้เนื้อสด เนื้อตุ๋น ลูกชิ้น อย่างละชิ้น ถ้าชามพิเศษจะได้เครื่องเพิ่มเป็นอย่างละ 2 ผมให้ 4 ดาวครับ
